Viipurin teatteritalo
Viipurin Kaupunginteatteri
Viipurin Näyttämö
Viipurin teatteritalo valmistui 1834. Yhdistetyn teatteri- ja seurahuonekokonaisuuden suunnitteli Carl Ludvig Engelin oppilas Anders Fredrik Granstedt. Rakennus oli Suomen ensimmäinen kiviteatteri. Teatterin yhteyteen rakennettiin myös Viipurin Seurahuone. Katsomopaikkoja teatterissa oli alun perin 401, mutta määrä kasvoi remonttien myötä. Vuoden 1922 korjausten yhteydessä paikkaluku nousi 620:een. Teatterissa esiintyivät vierailevat seurueet, kunnes 1899 Suomalaisen Maaseututeatterin nimellä perustettu kiertävä seurue otti sen tukikohdakseen. Joulukuussa 1918 nimi muutettiin Viipurin Näyttämöksi. Se puolestaan yhdistettiin Viipurin Työväen Teatterin kanssa, ja näin syntynyt Viipurin Kaupunginteatteri aloitti esityksensä 1933. Vahtitorninkadun ja Possenkadun kulmassa sijainnut rakennus tuhoutui jatkosodassa 1941.